Cakacaka
Chapter 28
Ni ra sa lako ki vanua, era sa qai kila ni yaca ni yanuyanu o ya, o Molota.
2 Era sa rui lomani keimami o ira nai taukei ni yanuyanu, era vakawaqa buka e matasawa me keimami vakatakata kina, ena vuku ni uca bi kei na batabata.
3 Ia ni sa kauta mai o Paula e dua nai vau buka ka la'ki tuva kina buka sa waqa tu, qai dolo mai e dua na gata daukata gaga, ni sa tarai koya na katakata ni buka qai viviga na ligana.
4 Ni ra sa raica na ka oqo nai taukei ni sa vivigi tu na ligana, era sa veitukunitaka, "Oqo sara ga e dua na tamata daulaba, sa dro bula rawa mai o koya i wasawasa, ena sega ni rawa ga me dro bula rawa eke."
5 Ia sa kureitaki na ligana o Paula kina bukawaqa, sa lutu ka kama kina na gata gaga oqo, ka sega mada ga ni bau vakayagataka na batina vei Paula.
6 Era sa namaka me na vuce na yagona se me davo matemate sobu i ra. Ia ni ra sa waraka vakabalavu ka sega ni dua na ka e bau yaco vua, sa veisau tale nodra nanuma, era tukuna, e rairai na tamata oqo e kalou.
7 Volekata na vanua keimami tiko kina na nona i tikotiko nai liuliu levu ni yanuyanu, na yacana o Babitu, e kauti keimami ki nona vale ka solevu taki keimami tiko me siga tolu.
8 Sa tauvi tamai Babitu e dua na katakata ka salavata na cokadra. Sa curu kina nona rumu o Paula sa masulaka ka tabaka ena ligana, a sa vakabulai kina.
9 Ni sa oti oqo, era sa qai tabili mai na lewe ni yanuyanu taucoko era tauvimate, sa sega ni dua me sega ni vakabulai.
10 Sa dua na ka na levu ni veivakarokorokotaki era cakava tiko vei keimami; ni keimami sa vakarau biubiu era sa qai cakava e dua nai vakasosolevu ni waqa.
11 Ni oti e tolu na vula keimami sa qai vodo kina dua na waqa ni Alekisadaria, ka mai vakaruru tiko ena vula i batabata, ka kena i vakatakilakila tiko ni waqa oqo oi rau na drua tagane.
12 Matai ni vanua keimami la'ki kele kina ki Sairakiuse, keimami tolu na siga e kea.
13 Ni keimami biubiu e vakacowiritaki keimami vakalailai na kui sa qai kele yani ki Rekiumi. Ni oti e dua na siga sa tekivu me liwa na ceva; ena siga ka tarava keimami kele yani ki Puteoli,
14 Keimami laki sotavi ira e kea na veiwekani era sureti keimami ki na nodra vale me keimami tiko kina me vitu na siga oti keimami sa qai lako ki Roma.
15 Ni ra sa rogoca na veiwekani mai kea ni keitou sa tiko, era sa lako mai me mai tavaki keitou ena rara i Avila kei na bure e tolu. Ni sa raica ira o Paula sa vakavinavinaka vua na Kalou, vaka me soli tale vua e dua na yalo qaqa.
16 Oqo ni keitou sa curu ki Roma, sa la'ki soli ira sara na kaivesu o koya na turaga ni valu vua na turaga ni vale ni veivesu; ia sa vakatarai ga vei Paula me lewa na vanua cava ga me tiko kina, ka dua ga na sotia me dau yadravi koya tiko.
17 Ni sa oti e tolu na siga sa qai kacivi ira vata mai na nodra vei turaga na Jiu o Paula. Ni ra sa yaco mai sa tukuna: "Oi kemudou na veiwekani, e sega ni dua na ka cala au cakava vei ira na kai noda se ki na nodra i to na noda qase, ia au tauri vakavesu ga mai Jerusalemi ka soli kina ligadra na kai Roma,
18 Ni'u sa lewai, sa vinakati me'u sereki, baleta ni sega na noqu cala me'u vakamatei kina.
19 Era sa qai saqata na Jiu, au sa vinakata kina me la'ki rogoci vei Sisa, sega ni baleta noqu beca na noqu matanitu.
20 "Oqo na vuna au kacivi kemuni mai kina meda mai veisotari ka tukuna na lomaqu vei kemuni, baleta na noda i nuinui na Isireli au sa mai vesu tu kina oqo."
21 Era tukuna vua, e sega ni dua na ka me baleti iko keimami sa rogoca mada, e sega ni dua nai vola mai Jutia se dua e lako mai Jerusalemi me mai talanoataka nomu cala o cakava.
22 Ia keimami vinakata me rogoca sara ga na nomu vakasama kei na vanua o tu kina; ni sa dua na ka nai rogorogo ni kena sevaki na lotu va Karisito oqo ena veivanua kecega.
23 Sa navuca e dua na siga, na siga o ya era sa lako mai kina e nona vale mera mai rogoci koya, sa qai tekivu me vakamacalataka vei ira o koya na matanitu ni Kalou, ka dusimaka Jisu vei ira mai na vunau i Mosese ka yacovi ira mai na parofita, e veiwasei mai o koya ena mataka ka yacova ni sa karobo.
24 Eso sa vakabauta ka so e sega ni via vakabauta.
25 Sa yaco kina vei ira na duidui ka so sa lako sara ga kina, ni cavuta o Paula na vosa oqo: "Sa vosa na Yalo Tabu vei Aisea na parofita me tukuna vei ira na noda qase,
26 "Ka vaka, mo lako vei ira na tamata oqo ka tukuna: dou na daurogoca tikoga ka sega ni kila na kenai balebale; dou na dau raica tikoga ka sega ni kunea;
27 Na yalodra na tamata oqo sa rui tasogo, sa bibi kina na daligadra mera rogoca rawa, na matadra era sa sogota, de qai rai rawa na matadra ka rogo rawa na daligadra, ka veisau me kilai yalodra ka rawa kina Me'u na vakabulai kemudou."
28 "O koya oqo mo dou kila, na veivakabulai ni Kalou oqo sa soli vei ira na Veimatanitu Tani ni ra na talairawarawa vua!"
29 Ni sa vosataka oti vei ira na vosa oqo, ni ra sa lako na Jiu era sa la'ki veileti sara kina vakalevu vakai ira.
30 Sa tikoga o Paula me rua vinaka na yabaki ena dua ga na nona vale sa sauma tikoga o koya, ka sa vakacegui ira kecega na lako mai vua,
31 Sa vunautaka vakadoudou vei ira na matanitu ni Kalou kei na nona vakatavuvulitaka na veika me baleta na Turaga o Jisu Karisito, ka sa sega ni rawa me dua e tarovi koya.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn